KIRJALLINEN KYSYMYS P-0307/01 esittäjä(t): Pietro-Paolo Mennea (ELDR) komissiolle. Erotuomareihin kohdistuva väkivalta jalkapallostadioneilla.



Virallinen lehti nro 081 E , 04/04/2002 s. 0003 - 0004



KIRJALLINEN KYSYMYS P-0307/01 esittäjä(t): Pietro-Paolo Mennea (ELDR) komissiolle (2. helmikuuta 2001) Aihe: Erotuomareihin kohdistuva väkivalta jalkapallostadioneilla Italian jalkapallosarjoissa esiintyvää väkivaltaa erotuomareita kohtaan on pidettävä vakavana ongelmana. Erotuomarit ovat itse suoranaisessa fyysisessä vaarassa, mutta ilmiötä voidaan pitää äärimmäisen kielteisenä myös koko yhteisön kannalta. Lehdistöstä saamieni tietojen perusteella sekä oltuani yhteydessä erotuomariston johtohenkilöihin näyttää siltä, että erotuomareihin kohdistuu yhä useammin sekä henkistä että fyysistä väkivaltaa erilaisten uhkausten muodossa. Tästä on olemassa lukuisia esimerkkejä, joista mainittakoon kaksi äskettäistä tapausta: ensimmäisessä niistä eräälle erotuomarille esitettiin tappouhkauksia Italian A-sarjan ottelussa ja toisessa puolestaan erästä erotuomaria uhattiin pistoolilla pukuhuoneessa karsintasarjan ottelussa, joka käytiin Apuliassa tarkalleen ottaen San Cassianossa 3. joulukuuta 2000. Mihin toimiin komissio aikoo ryhtyä niiden toimien lisäksi, joita on jo määrätty tällaisten tapausten varalta, pyrkiäkseen ainakin hillitsemään tätä vakavaa ilmiötä? Onko komission mielestä aiheellista kiinnittää urheilun tukiohjelmissa erityistä huomiota urheilussa esiintyvän väkivallan torjumiseen? Viviane Redingin komission puolesta antama vastaus (10. syyskuuta 2001) Kuten arvoisa parlamentin jäsen, myös komissio on huolestunut urheiluun liittyvästä väkivallasta ja etenkin erotuomareihin kohdistuvasta väkivallasta. Komissio osoitti Helsingissä kokoontuneelle Eurooppa-neuvostolle laatimassaan urheilua koskevassa selvityksessä(1), että se arvostaa eettistä urheilua, joka voisi toimia esikuvana kaikille urheilua harrastaville ja erityisesti nuorille. Komissio tuomitsee urheilutapahtumissa esiintyvän väkivallan ja vaatii urheilualan toimijoita laatimaan samansuuntaisia aloitteita toissijaisuusperiaatteen mukaisesti. Ensisijainen toimivalta katsomoväkivaltaan ja tuomareiden suojeluun liittyvissä kysymyksissä kuuluu kuitenkin jäsenvaltioille sekä urheilutapahtumien järjestäjille, jotka ovat useimmiten yhdistyksiä tai liittoja. Poliisiyhteistyön puitteissa on tehty jalkapallohuliganismin vastaisia aloitteita, ja tämä on puolestaan johtanut tehokkaampaan yhteistyöhön jäsenvaltioiden poliisivoimien välillä. Esimerkkinä mainittakoon, että nyt on mahdollista lähettää poliiseja toiseen jäsenvaltioon etsimään jonkin joukkueen kannattajia ja tekemään yhteistyötä paikallisten viranomaisten kanssa, ja kansainvälisiä urheilutapahtumia isännöiviä maita varten on laadittu turvatoimia koskevat yhteiset standardit. Lisäksi neuvosto on antanut suosituksia jalkapallo-otteluissa esiintyvän epäjärjestyksen ehkäisemisestä ja valvomisesta. Tuore esimerkki on myös poliisin asiantuntemusta koskeva hollantilais-belgialainen hanke Police Expertise Euro 2000, jossa arvioidaan poliisin toimintaa jalkapallon EM-kisoissa vuonna 2000. Hankkeen tarkoituksena on laatia päätelmiä siitä, kuinka toimia ja yhteistyötä voitaisiin edelleen tehostaa tulevaisuudessa järjestettäviä vastaavia tapahtumia varten. Hanke rahoitettiin unionin poliisi- ja tulliyhteistyötä koskevasta Oisin-ohjelmasta. Komissio ilmoittaa arvoisalle parlamentin jäsenelle myös, että unionin jäsenvaltiot tekevät Euroopan neuvoston suojeluksessa yhteistyötä, jonka puitteet määritellään Eurooppalaisessa yleissopimuksessa katsojien väkivallasta ja epäsopivasta käyttäytymisestä urheilutilaisuuksissa ja erityisesti jalkapallo-otteluissa(2). Komissio muistuttaa vielä, ettei urheilun tukemista varten ole olemassa mitään erityistä ohjelmaa. (1) Komission selvitys Eurooppa-neuvostolle nykyisten urheiluun liittyvien rakenteiden turvaamisesta ja urheilun yhteiskunnallisen tehtävän säilyttämisestä Euroopan yhteisössä Urheilua koskeva selvitys Helsingissä kokoontuvalle Eurooppa-neuvostolle KOM(1999) 644, 1.12.1999. (2) Eurooppalainen yleissopimus katsojien väkivallasta ja epäsopivasta käyttäytymisestä urheilutilaisuuksissa ja erityisesti jalkapallo-otteluissa Eurooppalaisten yleissopimusten sarja, nro 120 19. elokuuta 1985.